നെടുങ്കണ്ടത്തെ കോവിഡ് കെയര് സെന്റര് പൂട്ടുന്നു നെടുങ്കണ്ടം: ഇടുക്കി രൂപത താല്ക്കാലികമായി വിട്ടുനല്കിയ നെടുങ്കണ്ടം കരുണാ ആശുപത്രിയിലെ കോവിഡ് കെയര് സെന്റര് പൂട്ടാന് ആരോഗ്യ വകുപ്പ് നിര്ദേശം നല്കി. ഇതിന്റെ ഭാഗമായി കോവിഡ് കെയര് സെന്ററില് പുതിയ രോഗികളെ പ്രവേശിപ്പിക്കരുതെന്ന് ജില്ലാ മെഡിക്കല് ഓഫീസര് ഉത്തരവിറക്കി. ജില്ലയില് കോവിഡ് രോഗികളുടെ എണ്ണം കുറയുന്ന സാഹചര്യത്തിലാണ് തീരുമാനം. കോവിഡ് ഡ്യൂട്ടിക്കായി നിയമിച്ച താത്കാലിക ജീവനക്കാരെ 16, 23, 30 എന്നിങ്ങനെ മൂന്നു ഘട്ടമായി പിരിച്ചുവിടുന്ന സാചര്യത്തിലാണ് കരുണയിലെ കോവിഡ് കെയര് സെന്ററും പൂട്ടുന്നത്. നിലവില് അഞ്ചു രോഗികള് മാത്രമാണ് കരുണാ ആശുപത്രിയിലെ കോവിഡ് കെയര് സെന്ററിലുള്ളതെന്ന് നെടുങ്കണ്ടം താലൂക്കാശുപത്രി സൂപ്രണ്ട് ഡോ. അനൂപ് പറഞ്ഞു. വാക്സിനേഷന് എല്ലാ വിഭാഗം ജനങ്ങളിലേക്കും വ്യാപിപ്പിച്ചിരിക്കുന്ന സാഹചര്യത്തില് വ്യാപകമായി കോവിഡ് കേസുകള് റിപ്പോട്ട് ചെയ്യപ്പെടില്ലെന്നാണ് ആരോഗ്യ വകുപ്പിന്റെ വിലയിരുത്തല്. നെടുങ്കണ്ടത്തെ കോവിഡ് സെന്റര് നിര്ത്തലാക്കുന്നതോടെ കോവിഡ് രോഗികള് ഇടുക്കി, കോട്ടയം മെഡിക്കല് കോളജുകളിലേക്ക് പോകേണ്ടതായിവരും.